4. การประกอบธุรกิจของแต่ละสายผลิตภัณฑ์

บริษัทฯ ดำเนินธุรกิจถือลิขสิทธิ์ และจำหน่ายสินค้าเพื่อความบันเทิงภายในบ้านภายใต้ตราสินค้า
”แมงป่อง” รวมถึงเป็นผู้จำหน่ายสินค้าลิขสิทธิ์ภายใต้ตราสินค้าของคู่ค้ารายอื่นๆ
ซึ่งรายได้จากการดำเนินธุรกิจดังกล่าว ในปี 2555 และ ปี 2554 เท่ากับ 525.74 ล้านบาท และ
529.05 ล้านบาท หรือ คิดเป็นสัดส่วนร้อยละ 96.61 และ 97.30 ของรายได้รวม ตามลำดับ

4.1 การถือครองลิขสิทธิ์ผลิตและจัดจำหน่ายภาพยนตร์

4.1.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของบริษัทฯ คือ ลิขสิทธิ์ภาพยนตร์เพื่อนำมาผลิต
และจัดจำหน่ายในรูปแบบแผ่นบลูเรย์ ดิสก์ แผ่นดีวีดี (“แผ่นภาพยนตร์”)
รวมถึงสินค้าเพื่อความบันเทิงในรูปแบบแผ่นภาพยนตร์ ภายใต้ตราสินค้าของคู่ค้ารายอื่นๆ

4.1.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่บริษัทฯ จำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์ของบริษัทฯ

1.1 ขั้นตอนการจัดหาลิขสิทธิ์ บริษัทฯ จะเลือกซื้อลิขสิทธิ์ที่เป็น Second Run
เพื่อนำมาผลิตและจำหน่ายเฉพาะภายใน Shop แมงป่องจากตัวแทนจำหน่ายลิขสิทธิ์ในประเทศ

1.2 ขั้นตอนการผลิตสินค้า เมื่อบริษัทฯ ได้ลิขสิทธิ์ภาพยนตร์แล้ว
จะนำมากำหนดจำนวนการผลิตในรูปแบบต่างๆ ซึ่งได้แก่ บลูเรย์ ดิสก์ และดีวีดี โดยบริษัทฯ
มีนโยบายในการจ้างผู้ผลิตภายนอก
เพื่อลดความเสี่ยงในการลงทุนในเรื่องเทคโนโลยีของอุปกรณ์และการว่าจ้างบุคลากร
ซึ่งปัจจุบันบริษัทฯ มีพันธมิตรทางการค้าที่เป็นผู้ผลิตบลูเรย์ ดิสก์ และดีวีดี ให้แก่บริษัทฯ ที่สำคัญ 4-5
แห่ง ซึ่งบริษัทฯ
มีการตรวจสอบประวัติและความน่าเชื่อถือของผู้ผลิตแต่ละรายล่วงหน้าเพื่อการผลิตสินค้าที่มีคุณภาพสูงและป้องกันการลักลอบการละเมิดลิขสิทธิ์ของบริษัทฯ

  2) สินค้าลิขสิทธิ์ภายใต้ตราสินค้าของคู่ค้ารายอื่น ๆ

เพื่อให้ Shop แมงป่อง มีสินค้าที่มีความหลากหลาย
สามารถตอบสนองความต้องการของลูกค้าได้อย่างครบถ้วน บริษัทฯ
จึงมีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นภาพยนตร์ในรูปแบบ บลูเรย์
ดิสก์ และดีวีดี จากผู้ผลิต ผู้จัดจำหน่าย และตัวแทนจัดจำหน่ายสินค้า ทั้งนี้ที่ผ่านมาบริษัทฯ
เป็นตัวแทนจำหน่ายสินค้าประเภทภาพยนตร์ให้กับ บริษัท แคททาลิสท์ อัลลายแอนซ์ (ประเทศไทย)
จำกัด (Catalyst) บริษัท แฮปปี้ โฮม เอ็นเตอร์เทนเมนท์ จำกัด (Happy Home) บริษัท เอ็ม
วี ดี จำกัด (MVD) United Home Entertainment เป็นต้น

การบริหารลิขสิทธิ์และสินค้าคงคลัง 

บริษัทฯ มีนโยบายในการบริหารลิขสิทธิ์โดยมุ่งเน้นการจัดซื้อลิขสิทธิ์ที่มีคุณภาพ
และเป็นที่นิยมของลูกค้า และคัดเลือกลิขสิทธิ์ที่บริษัทฯ ถืออยู่เพื่อผลิตสินค้าในรูปแบบต่างๆ
ให้ตรงกับความต้องการของลูกค้าอย่างเหมาะสม โดยตรวจสอบความนิยมของลิขสิทธิ์
และแนวโน้มความต้องการสินค้าก่อนการผลิต นอกจากนี้บริษัทฯ ยังมีนโยบายการบริหารสินค้าคงคลัง
ด้วยการติดตามยอดขายสินค้า
โดยแต่ละสาขาจะส่งข้อมูลการขายสินค้าให้สำนักงานใหญ่ทุกสิ้นวันทำการ เพื่อให้บริษัทฯ
มีข้อมูลในการบริหารสินค้าคงคลังอย่างมีประสิทธิภาพ
และจัดให้มีหน่วยงานตรวจสอบจากสำนักงานใหญ่เพื่อเข้าสุ่มตรวจสอบสินค้าคงเหลือทุกสาขา
อย่างต่อเนื่อง โดยเฉลี่ยสาขาละประมาณ 8 ครั้งตลอดปี

4.1.3 การตลาดและสภาวะการแข่งขัน

  1) การตลาด

บริษัทฯ มีการปรับตัวทางด้านการตลาดอยู่เสมอ เพื่อตอบสนองได้ตรงความต้องการของลูกค้า
ซึ่งจะส่งผลต่อผลประกอบการของบริษัทฯ โดยการใช้กลยุทธ์ต่างๆ ดังต่อไปนี้

-   กลยุทธ์ช่องทางการจัดจำหน่าย

บริษัทฯ มีช่องทางการจำหน่ายเป็นของตนเองในนาม Shop แมงป่อง (Retail Outlets)
ซึ่งกระจายอยู่ทั่วประเทศในศูนย์การค้า ช๊อปปิ้งพลาซ่า ที่มีศักยภาพ ทั้งนี้ บริษัทฯ
ยังมีนโยบายในการเปิดสาขาในทำเล และศูนย์การค้าที่มีศักยภาพมีกำลังซื้อ
เพื่อสามารถเข้าถึงลูกค้า รวมถึงเป็นการขยายฐานลูกค้า และสร้างความภักดีในตราสินค้า
“แมงป่อง”

  จำนวนสาขาและจุดขายของบริษัทฯ ในช่วง 3 ปีที่ผ่านมา

  ------------------------- -------------- -------------- ----------------
                            2555           2554           2553

  จำนวนสาขาและจุดขาย         40             41             42
  ------------------------- -------------- -------------- ----------------

นอกจากนี้ บริษัทฯ เพิ่มความสะดวกให้ลูกค้าโดยเพิ่มช่องทางการจำหน่ายผ่านทาง E-Shop
หรือเว็บไซต์ของบริษัทฯ (www.mangpong.co.th) และมี Application ชื่อ “mangpong” ใน
App Store ของ Apple และ Android ให้ลูกค้าที่ใช้ iphone ipad ipod
ตลอดจนอุปกรณ์สื่อสารที่เป็นระบบปฏิบัติการ Android สามารถเข้าสู่ Website
www.mangpong.co.th ซึ่งมีข้อมูล Catalog สินค้า และข่าวสารประชาสัมพันธ์โปรโมชั่น
ตลอดจนแนะนำสินค้าใหม่ๆ ให้ลูกค้าค้นหาข้อมูลสินค้า และสั่งซื้อสินค้าได้

-   กลยุทธ์การผลิตสินค้าที่มีคุณภาพ

เนื่องจากปัจจัยสำคัญในการเลือกซื้อสินค้าเพื่อความบันเทิง คือคุณภาพสินค้า ดังนั้นบริษัทฯ
จึงมีการคัดเลือกลิขสิทธิ์ภาพยนตร์ที่มีคุณภาพและได้รับความนิยม
เลือกใช้ระบบและเทคโนโลยีการผลิตของบริษัทรับจ้างผลิตสินค้าที่มีความทันสมัย
เพื่อให้ได้สินค้าที่มีคุณภาพสูง ระบบภาพและเสียงคมชัด

-   กลยุทธ์การสร้างความแตกต่าง

บริษัทฯ มีการสร้างความแตกต่างให้กับสินค้าโดยใช้บรรจุภัณฑ์ (Packaging) ที่มีความโดดเด่น,
การให้บริการหลังการขาย โดยรับประกันคุณภาพสินค้าที่เกิดจากความผิดพลาดในการผลิต
(Warranty)
ลูกค้าสามารถนำสินค้ามาเปลี่ยนได้ภายในระยะเวลาที่กำหนดหากพบว่าสินค้ามีข้อผิดพลาดจากการผลิต,
พนักงานขายมีความรู้ในผลิตภัณฑ์สามารถให้ข้อมูลและให้บริการได้เป็นอย่างดี

-   กลยุทธ์ในด้านความหลากหลายของผลิตภัณฑ์

บริษัทฯ ได้จัดหาลิขสิทธิ์จากผู้ผลิตทั้งในประเทศและต่างประเทศ เพื่อให้สินค้าของบริษัทฯ
มีความหลากหลายสูง และเป็นทางเลือกให้กับลูกค้าของบริษัทฯ
ทั้งในด้านรูปแบบผลิตภัณฑ์ที่มีทั้งบลูเรย์ ดิสก์ ดีวีดี และในด้านประเภทสินค้าที่มีทั้งภาพยนตร์ไทย
ภาพยนตร์ฮอลลีวู๊ด ภาพยนตร์ฮ่องกง ญี่ปุ่น เกาหลี และไต้หวัน เป็นต้น นอกจากนี้บริษัทฯ
ยังมีสินค้าบันเทิงประเภทคอนเสิร์ต สารคดี การ์ตูน และโชว์ต่างๆ

-   กลยุทธ์การกำหนดราคา

บริษัทฯ มีนโยบายในการกำหนดราคาสินค้าให้สามารถแข่งขันได้
และให้ผลตอบแทนที่เหมาะสมแก่บริษัทฯ

-   กลยุทธ์ในการโฆษณาและประชาสัมพันธ์

  สามารถแบ่งได้เป็น 2 ระดับคือ

- การโฆษณาประชาสัมพันธ์ ณ จุดขาย จากการที่บริษัทฯ มีจุดเด่นในเรื่องการมี Shop
เป็นของตนเองจำนวนมาก บริษัทฯ จึงมีข้อได้เปรียบในการการโฆษณาในรูปแบบการตกแต่งหน้าร้าน
(Display), การจัดเรียงสินค้าให้โดดเด่น (Merchandising), สื่อโฆษณา ณ จุดจำหน่าย
(Point of Purchase : POP), การจัดกิจกรรม (Event) ภายใน Shop สาขาต่างๆ
ซึ่งถือเป็นการโฆษณาและสร้างการจดจำตราสินค้า “แมงป่อง”
รวมถึงสามารถกระตุ้นให้เกิดความต้องการซื้อสินค้าได้เป็นอย่างดี

- การโฆษณาประชาสัมพันธ์ผ่านสื่อภายนอก บริษัทฯ
มีการส่งจดหมายข่าวอิเลคทรอนิคส์ให้แก่ลูกค้าที่สมัครเป็นสมาชิก “Mangpong Privilege Card”
และสมาชิก E-shop รวมถึงมีการส่งข่าวประชาสัมพันธ์ในหนังสือพิมพ์ สื่อสิ่งพิมพ์ต่างๆ และ
ลงโฆษณาในนิตยสารต่างๆ
เพื่อเผยแพร่ข่าวสารผลิตภัณฑ์ใหม่หรือการจัดกิจกรรมส่งเสริมการขายต่างๆ ของบริษัทฯ
ให้ลูกค้าและผู้บริโภคทั่วไปได้รับทราบในวงกว้างแพร่หลายยิ่งขึ้น

-   กลยุทธ์การปรับเปลี่ยนรูปแบบสินค้าให้ตรงกับความต้องการของลูกค้า

บริษัทฯ มีการปรับเปลี่ยนรูปแบบสินค้าตามสมัยนิยมและเทคโนโลยีที่เปลี่ยนแปลงไปจากวีดีโอ มาเป็น
วีซีดี และเป็น ดีวีดี และล่าสุดในรูปแบบ บลูเรย์ ดิสก์ ซึ่งเป็นสินค้าที่มีคุณภาพมากยิ่งขึ้น
นอกจากนี้บริษัทฯ จะมีการปรับเปลี่ยนสัดส่วนสินค้าเหล่านี้ตามความเหมาะสมกับสถานที่ตั้งของร้าน
โดยพิจารณาจากข้อมูลประวัติการซื้อและพฤติกรรมการซื้อของลูกค้าที่เข้ามาใช้บริการในแต่ละสาขาเป็นหลัก
เพื่อให้สามารถจัดวางสินค้าให้ตรงกับความต้องการของลูกค้าในแต่ละพื้นที่ให้มากที่สุด

2)  ลักษณะลูกค้าและกลุ่มลูกค้าเป้าหมาย

บริษัทฯ แบ่งกลุ่มลูกค้าเป้าหมายออกเป็น 2 กลุ่มดังนี้

กลุ่มที่ 1 ผู้บริโภคโดยตรง (End User) คือ บุคคลทั่วไปที่ซื้อสินค้าจาก Shop แมงป่อง
ลูกค้ากลุ่มนี้นิยมชมภาพยนตร์และฟังเพลงที่บ้านหรือนิยมซื้อผลงานภาพยนตร์และเพลงเพื่อเก็บสะสม
โดยรวมถึงสมาชิกของบริษัทฯ (Mangpong Privilege Card) ประมาณ 200,000 ราย
และลูกค้ากลุ่ม EShop ซึ่งเป็นลูกค้ากลุ่มใหม่ที่บริษัทฯ ขยายช่องทางการจัดจำหน่ายจำนวนกว่า
20,000 รายและมีแนวโน้มที่จะเพิ่มขึ้นอย่างต่อเนื่อง
ซึ่งล้วนแล้วแต่มีความเชื่อมั่นในคุณภาพของสินค้าและบริการที่ได้รับจากร้านค้าและสินค้าของบริษัทฯ
และมี Brand Loyalty ต่อตราสินค้าสินค้า “แมงป่อง

กลุ่มที่ 2 ผู้จัดจำหน่าย ตัวแทนจำหน่าย ซึ่งจะทยอยลดลงเนื่องจากลิขสิทธิ์ที่บริษัทฯ
ถือครองแบบจัดจำหน่ายขายส่งได้ ทั่วประเทศกำลังจะหมดสัญญาลง โดยปัจจุบันบริษัทฯ
มีลูกค้าที่เป็นผู้จัดจำหน่ายและตัวแทนจำหน่ายประมาณ 3-4 ราย

3)  การจำหน่ายและช่องทางการจำหน่าย

ปัจจุบันบริษัทฯ มีช่องทางการจำหน่าย 2 ช่องทางดังนี้

1.  Shop แมงป่อง ณ วันที่ 31 ธันวาคม 2555 บริษัทฯ มี Shop แมงป่อง
    ซึ่งเป็นร้านค้าปลีกที่บริษัทฯ เป็นผู้บริหารเองรวมทั้งสิ้น 40 สาขา
    โดยสาขาเหล่านี้จะมีพนักงานขายของบริษัทฯ (Edutainment Provider)
    คอยให้คำแนะนำและอำนวยความสะดวกแก่ลูกค้าในการซื้อสินค้าของบริษัทฯ ทำเลที่ตั้งของ
    Shop จะอยู่ในศูนย์การค้าชั้นนำต่างๆ ทั่วประเทศเพื่อเข้าถึงกลุ่มลูกค้าเป้าหมายได้อย่างทั่วถึง
    และอำนวยความสะดวกให้ลูกค้าในการซื้อสินค้าของบริษัทฯ ซึ่งสามารถแบ่งตามทำเลที่ตั้ง ณ
    วันที่ 31 ธันวาคม 2555 ได้ดังนี้

  ------------------ ------------------ ---------------- ------------------
                     กทม.               ต่างจังหวัด         รวม

  จำนวนสาขา          33                 7                40
  ------------------ ------------------ ---------------- ------------------

2.  ผู้จัดจำหน่ายและตัวแทนจำหน่าย (Wholesale) เป็นการขายส่งสินค้า
    ให้กับผู้จัดจำหน่ายและตัวแทนต่างๆ ในกรุงเทพฯ และต่างจังหวัด
    ซึ่งผู้จัดจำหน่ายและตัวแทนจำหน่ายดังกล่าวจะกระจายสินค้าของบริษัทฯ ไปยังร้านค้าปลีกต่างๆ
    ทั่วประเทศเพื่อจำหน่ายสินค้าของบริษัทฯ ให้กับลูกค้า (End User) ทั่วไป

รายได้และสัดส่วนการจัดจำหน่ายผ่านแต่ละช่องทาง หน่วย: ล้านบาท

  -------------------------- -------- --------- -------- --------- -------- ---------
  ช่องทางการจัดจำหน่าย          2555               2554               2553     

                             มูลค่า     %         มูลค่า     %         มูลค่า     %

  Shop แมงป่อง                524.40   99.75%    524.54   99.15%    499.62   93.77%

  ผู้จัดจำหน่ายและตัวแทนจำหน่าย    1.34     0.25%     4.51     0.85%     33.19    6.23%
  (ขายส่ง)                                                                   

  รวม                        525.74   100.00%   529.05   100.00%   532.81   100.00%
  -------------------------- -------- --------- -------- --------- -------- ---------

4.  

5.  4) สภาวะอุตสาหกรรมและการแข่งขัน

สินค้าประเภทแผ่นภาพยนตร์ยังคงเป็นที่ต้องการของลูกค้า และยังสามารถสร้างยอดขายได้
เนื่องจาก

-   มีการปรับปรุงรูปแบบซอฟแวร์ที่ให้คุณภาพที่ดีขึ้นทั้งทางด้านภาพและเสียง จากแผ่นวีซีดี เป็น
    แผ่นดีวีดี และล่าสุดเป็นบลูเรย์ ดิสก์

-   ลูกค้ามีความต้องการซื้อเพื่อการสะสม หรือเป็นของที่ระลึกเพื่อมอบให้แก่กัน
    โดยเฉพาะภาพยนตร์คุณภาพ ภาพยนตร์ที่ได้รางวัลจากการประกวดต่างๆ

-   ผู้ประกอบการให้ความสำคัญในการผลิตสินค้าที่มีคุณภาพ
    และขยายช่องทางการจำหน่ายสินค้าผ่านตัวแทนจำหน่าย ร้านสะดวกซื้อ และซุปเปอร์สโตร์
    เพื่อให้เข้าถึงลูกค้าได้ง่ายขึ้นและหาซื้อได้สะดวกขึ้น

-   ราคาของสินค้ามีการปรับตัวลดลง
    จากการที่ผู้ประกอบการหันมาใช้กลยุทธ์ทางด้านราคาเพื่อแก้ปัญหาสินค้าละเมิดลิขสิทธิ์

-   เครื่องเล่นแผ่นภาพยนตร์ มีแนวโน้มราคาลดลงและมีใช้ในเกือบทุกครัวเรือน
    และในหลายครัวเรือนมีเครื่องเล่นมากกว่า 1 เครื่อง

ทั้งนี้ ข้อมูลสนับสนุนปัจจัยเรื่องเครื่องเล่นแผ่นดีวีดี และแผ่นบลูเรย์ ว่า
ตลาดเครื่องใช้ไฟฟ้าดังกล่าว ในช่วง 3 ปี ที่ผ่านมามีการเติบโตสูงขึ้น
โดยเฉพาะเครื่องเล่นแผ่นบลูเรย์ คาดว่ายังคงเติบโตต่อเนื่องในปี 2556

ตารางแสดงจำนวนเครื่องเล่นแผ่นดีวีดี และเครื่องเล่นแผ่นบลูเรย์ ตั้งแต่ปี 2553-2556
(ประมาณการ)

+------------------------+----------+-----------+-----------+----------+
| ประเภทผลิตภัณฑ์           | จำ       |           |           |          |
| (Product Category )    | นวนเครื่อง |           |           |          |
|                        | (Total   |           |           |          |
|                        | market   |           |           |          |
|                        | in       |           |           |          |
|                        | Units)   |           |           |          |
+------------------------+----------+-----------+-----------+----------+
|                        | 2553     | 2554      | 2555      | 2556e    |
|                        |          |           |           |          |
|                        | (2010)   | (2011)    | (2012)    | (2013e)  |
+------------------------+----------+-----------+-----------+----------+
| เครื่องเล่นดีวีดี (DVD       | 2        | 2,900,000 | 2,440,000 | 2        |
| Player)                | ,900,000 |           |           | ,200,000 |
+------------------------+----------+-----------+-----------+----------+
| เครื่องเล่น บลูเรย์         | 32,000   | 71,500    | 101,000   | 130,000  |
| (Blu-ray Player)       |          |           |           |          |
+------------------------+----------+-----------+-----------+----------+
| รวม (Total)            | 2        | 2,971,500 | 2,541,000 | 2        |
|                        | ,932,000 |           |           | ,330,000 |
+------------------------+----------+-----------+-----------+----------+

แหล่งที่มา: Suengamonpisuit, Tanawat (GfK Retail and Technology Thailand)

  สภาวะการแข่งขัน ปัญหา และอุปสรรค

การที่ตลาดโฮมเอ็นเตอร์เทนเมนต์มีขนาดใหญ่และยังมีแนวโน้มการเติบโตอย่างต่อเนื่อง
เนื่องจากสินค้ามีราคาลดลง ผู้บริโภคหาซื้อได้ง่าย และเป็นสิ่งบันเทิงที่มีราคาต่ำ
ทำให้เป็นสินค้าที่ได้รับความนิยมทั้งในเขตกรุงเทพฯ และต่างจังหวัด
การเติบโตของธุรกิจดังกล่าวก่อให้เกิดการแข่งขันในธุรกิจผลิตและจำหน่ายแผ่นภาพยนตร์
รวมถึงตลาดสินค้าละเมิดลิขสิทธิ์
อย่างไรก็ตามการที่ผู้ประกอบการจะดำรงความสามารถในการแข่งขันในธุรกิจนี้ได้ขึ้นกับปัจจัยดังต่อไปนี้

-   การมีลิขสิทธิ์ภาพยนตร์ ลิขสิทธิ์ถือเป็นวัตถุดิบสำคัญที่มีอยู่อย่างจำกัดในการผลิตแผ่นภาพยนตร์
    ปัจจุบันผู้ประกอบการแต่ละรายได้ใช้วิธีการต่างๆ
    เพื่อให้ได้มาซึ่งลิขสิทธิ์ที่มีคุณภาพและเป็นที่นิยม ซึ่งรวมถึงการแข่งขันด้านราคา
    ความสามารถในการจำหน่ายสินค้าภายใต้ลิขสิทธิ์ให้ประสบความสำเร็จเพื่อสร้างอำนาจในการต่อรองราคาลิขสิทธิ์
    รวมถึงการดำรงความสัมพันธ์ทางการค้ากับผู้ขาย/ผู้ผลิตลิขสิทธิ์
    และการหันมาเป็นผู้ผลิตภาพยนตร์เพื่อถือครองลิขสิทธิ์เอง

-   ช่องทางการจัดจำหน่าย
    ซึ่งเป็นปัจจัยสำคัญในการกระจายสินค้าเพื่อตอบสนองความต้องการของลูกค้าได้อย่างทั่วถึงและทันเวลา
    โดยเฉพาะผู้ประกอบการที่มีช่องทางการจัดจำหน่ายของตนเอง
    หรือมีความสัมพันธ์ที่ดีกับผู้จัดจำหน่าย ตัวแทนจัดจำหน่าย และร้านค้าหรือธุรกิจที่เป็นคู่ค้า
    การที่ผู้ประกอบการมีช่องทางการจัดจำหน่ายที่สามารถสร้างยอดขายได้อย่างมีประสิทธิภาพและประสิทธิผล
    ถือเป็นปัจจัยสำคัญอีกประการหนึ่งในการประกอบธุรกิจจัดจำหน่ายแผ่นภาพยนตร์ที่อยู่ในสภาวะการแข่งขันสูง

-   การปราบปรามสินค้าละเมิดลิขสิทธิ์
    ตลาดสินค้าละเมิดลิขสิทธิ์ถือเป็นคู่แข่งที่สำคัญอย่างหนึ่งของผู้ประกอบการ ในธุรกิจนี้
    อย่างไรก็ตามการที่ภาครัฐและภาคเอกชนให้ความสำคัญในการปราบปรามสินค้าละเมิดลิขสิทธิ์
    อาทิ เช่น การตรวจจับโรงงานผลิตและผู้จำหน่ายสินค้าละเมิดลิขสิทธิ์
    การส่งเสริมของภาครัฐและเอกชนในการต่อต้านสินค้าละเมิดลิขสิทธิ์
    การลดราคาสินค้าของผู้ประกอบการที่มีลิขสิทธิ์ถูกต้องเพื่อให้ราคาสินค้าไม่มีความแตกต่าง
    เป็นต้น มีส่วนช่วยให้ผู้ประกอบการที่มีลิขสิทธิ์ถูกต้องสามารถแข่งขันในธุรกิจนี้ได้เป็นอย่างมาก

-   คุณภาพของสินค้าและบริการ คุณภาพของสินค้าทั้งในส่วนของลิขสิทธิ์และแผ่นภาพยนตร์
    มีส่วนสำคัญที่กำหนดความสำเร็จในการจำหน่ายแผ่นภาพยนตร์นั้นๆ
    การมีลิขสิทธิ์ภาพยนตร์ที่มีคุณภาพทั้งในเนื้อหา ภาพ และเสียง
    ประกอบกับการผลิตแผ่นที่มีคุณภาพมีภาพและเสียงที่คมชัด
    นอกจากจะสร้างยอดขายให้กับสินค้านั้นๆ
    แล้วยังเป็นการสร้างความจงรักภักดีในตราสินค้าของผู้ประกอบการด้วย

สำหรับบริษัทฯ ในฐานะผู้ประกอบการในธุรกิจจำหน่ายแผ่นภาพยนตร์
ที่มีประสบการณ์ในธุรกิจโฮมเอ็นเตอร์เทนเมนต์กว่า 30 ปี
มีการจัดหาลิขสิทธิ์ภาพยนตร์ทั้งไทยและต่างประเทศ
เพื่อนำมาผลิตเป็นแผ่นภาพยนตร์ในรูปแบบบลูเรย์ ดิสก์ ดีวีดี จัดจำหน่ายใน Shop แมงป่อง
ซึ่งเป็นที่รู้จักและยอมรับของลูกค้าทั่วไปมาตลอด โดยบริษัทฯ
มีนโยบายในการดำรงความสามารถในการแข่งขันดังนี้

1) การมีลิขสิทธิ์ที่มีคุณภาพและมีความหลากหลาย ปัจจุบันบริษัทฯ
มีลิขสิทธิ์ภาพยนตร์จากค่ายผู้ผลิตภาพยนตร์ ชั้นนำ การมีประสบการณ์ในธุรกิจ
การมีทีมงานในการจัดหาลิขสิทธิ์
การใช้กลยุทธ์ทางการตลาดและส่งเสริมการขายอย่างมีประสิทธิภาพ ทำให้บริษัทฯ
สามารถจัดหาและจัดการลิขสิทธิ์ที่มีอยู่ให้สามารถสร้างรายได้อย่างต่อเนื่อง

2) การมีช่องทางการจัดจำหน่าย ปัจจุบันบริษัทฯ มีสาขารวม 40 สาขา กระจายอยู่ตามศูนย์การค้า
และชุมชนที่สำคัญทั้งในกรุงเทพฯ และต่างจังหวัด ซึ่งบริษัทฯ มีนโยบายในการขยายสาขาเพิ่มขึ้น
โดยพิจารณาอย่างรอบคอบถึงศักยภาพของทำเลที่ตั้ง และความสามารถในการทำกำไร
จะทำให้บริษัทฯ สามารถจำหน่ายสินค้าแก่ผู้บริโภคได้อย่างทั่วถึง

3) การผลิตสินค้าที่มีคุณภาพ การมีลิขสิทธิ์ที่ตรงตามความต้องการของตลาด
ประกอบกับการใช้เทคโนโลยีใน การผลิตให้สินค้าที่มีภาพและเสียงที่คมชัด
ทำให้ผู้บริโภคสามารถไว้วางใจในสินค้าที่ผลิตจากบริษัทฯ ว่ามีคุณภาพทั้งในด้านเนื้อหาและตัวสินค้า
ก่อให้เกิดความจงรักภักดีในตราสินค้าของบริษัทฯ และสร้างรายได้อย่างต่อเนื่องให้แก่บริษัทฯ

4) การให้ความสำคัญกับการบริการ บริษัทฯ
ให้ความสำคัญกับการให้บริการลูกค้าทั้งก่อนและหลังการขาย มีการฝึกอบรมพนักงานให้มีความรู้
ความเชี่ยวชาญในตัวสินค้า สามารถแนะนำสินค้าให้แก่ลูกค้าได้เป็นอย่างดี
ตลอดจนมีบริการหลังการขายหากพบสินค้าชำรุดหรือบกพร่องจากการผลิต
สามารถเปลี่ยนหรือคืนได้ในระยะเวลาที่กำหนด

4.1.4 ผลกระทบต่อสิ่งแวดล้อม

- ไม่มี -

4.1.5 งานที่ยังไม่ส่งมอบ

- ไม่มี -

4.2 การถือครองลิขสิทธิ์ผลิตและจำหน่ายเพลงสากล

4.2.1 ลักษณะผลิตภัณฑ์หรือบริการ

ลักษณะผลิตภัณฑ์หรือบริการของบริษัทฯ คือ ลิขสิทธิ์เพลงเพื่อนำมาผลิต
และจัดจำหน่ายในรูปแบบแผ่นซีดี ภายใต้ตราสินค้า MAXX MUSIC และ HARMONIC
รวมถึงสินค้าเพื่อความบันเทิงในรูปแบบ ซีดี ภายใต้ตราสินค้าของคู่ค้ารายอื่นๆ

4.2.2 การจัดหาผลิตภัณฑ์

ขั้นตอนการจัดหาให้ได้มาซึ่งผลิตภัณฑ์หรือสินค้าที่บริษัทฯ จัดจำหน่าย สามารถแบ่งออกได้เป็น 2
ประเภทดังนี้

1)  สินค้าลิขสิทธิ์ของบริษัทฯ

1.1 ขั้นตอนการจัดหาลิขสิทธิ์

บริษัทฯ จัดซื้อลิขสิทธิ์เพลงสากลจากผู้ผลิตชั้นนำในต่างประเทศอย่างต่อเนื่องมานานมากกว่า 10 ปี
โดยลิขสิทธิ์เพลงดังกล่าวจะมีการต่ออายุสัญญาทุกๆ ปี ปัจจุบันมีลิขสิทธิ์เพลงที่ถือครองอยู่กว่า
10,000 เพลง และในแต่ละปีบริษัทฯ จะซื้อลิขสิทธิ์เพลงประมาณ 200-250 เพลง
เพื่อนำมาผลิตเป็นอัลบั้มเพลง ในรูปแบบ ซีดี และวางจำหน่ายเพื่อรองรับเทศกาลต่างๆ
อย่างต่อเนื่องตลอดทั้งปี ภายใต้แบรนด์ MAXX MUSIC
และจัดซื้อลิขสิทธิ์เพลงสากลที่นำเพลงที่ได้รับความนิยมมาทำดนตรีแนวใหม่
และบันทึกเสียงคุณภาพระดับ 24-Bit มาผลิตและจำหน่ายในรูปแบบซีดีแผ่นทอง ภายใต้แบรนด์
HARMONIC ซึ่งก็ได้รับการตอบรับจากลูกค้าเป็นอย่างดี

1.2 ขั้นตอนการผลิตสินค้า โดยการจ้างผู้ผลิตที่มีคุณภาพ และเป็นพันธมิตรทางการค้ากับบริษัทฯ
เป็นผู้ผลิตในรูปแบบแผ่นซีดี

  2) สินค้าลิขสิทธิ์ภายใต้ตราสินค้าของคู่ค้ารายอื่น ๆ

บริษัทฯ มีการจัดซื้อสินค้าที่ไม่ใช่ตราสินค้าแมงป่อง (Non-Mangpong) ที่เป็นเพลงในรูปแบบแผ่นซีดี
ดีวีดีคอนเสิร์ต ดีวีดีคาราโอเกะ และที่กำลังกลับมาได้รับความนิยมอีกครั้งคือ แผ่น Vinyl
จากผู้ผลิต ผู้จัดจำหน่าย และตัวแทนจัดจำหน่ายสินค้า ทั้งนี้ที่ผ่านมาบริษัทฯ
เป็นตัวแทนจำหน่ายสินค้าประเภทเพลงให้กับบริษัท วอร์นเนอร์ มิวสิค (ประเทศไทย) จำกัด บริษัท
ยูนิเวอร์ซัล มิวสิค (ประเทศไทย) จำกัด บริษัท บริษัท จี เอ็ม เอ็ม แกรมมี่ จำกัด (มหาชน)
บริษัท อาร์เอส จำกัด (มหาชน) เป็นต้น

4.2.3 การตลาดและสภาวะการแข่งขัน

1) การตลาด

-   คัดเลือกเพลงที่ได้รับความนิยมจากผู้ฟังมาผลิตเป็นอัลบั้มรวมเพลงในรูปแบบ ซีดี

-   เน้นการวางจำหน่ายเพื่อรองรับเทศกาลต่างๆ อย่างต่อเนื่องตลอดทั้งปี
    ซึ่งได้รับการตอบรับจากลูกค้าเป็นอย่างดี

2) ลักษณะลูกค้าและกลุ่มเป้าหมาย

บริษัทฯ ผลิตและจำหน่ายสินค้าเพลงให้แก่ลูกค้าผ่านช่องทางจำหน่ายของบริษัทฯ ดังข้อ 4.1.3
(3.1)

3) สภาวะการแข่งขัน

ในปี 2555
ผู้ประกอบการในธุรกิจเพลงปรับกลยุทธ์การดำเนินธุรกิจด้วยการแบ่งหน่วยงานที่รับผิดชอบตามแนวเพลง
เพื่อผลิตผลงานที่มีคุณภาพและมีความหลากหลายครอบคลุมความต้องการของผู้บริโภคทุกกลุ่ม
เป้าหมาย และพัฒนาช่องทางการให้บริการผ่านทางสื่อดิจิตอลต่างๆ ด้วยราคาที่คุ้มค่ามากขึ้น
อีกทั้งยังให้ความสำคัญในการจัดคอนเสิร์ตของศิลปินที่ได้รับความนิยมในภูมิภาคต่างๆ
นอกจากนี้ยังสร้างพันธมิตรทางธุรกิจกับผู้ประกอบการต่างชาติในการขยายตลาดเพลงไทยไปยังต่างประเทศ
อาทิ จีน ไต้หวัน ญี่ปุ่น เกาหลีใต้ และประเทศในแถบยุโรป และอเมริกาเหนือ เป็นต้น

ปัจจัยที่ทำให้ธุรกิจเพลงมีการเติบโตได้แก่

-   เป็นสินค้าที่สร้างความบันเทิงให้กับผู้บริโภคได้ทุกเพศ ทุกวัย และทุกอาชีพในราคาไม่สูง
    และสามารถหาซื้อได้สะดวก

-   มีการดำเนินธุรกิจครบวงจร ตั้งแต่กระบวนการผลิตและสร้างสรรค์งานเพลง การตลาด
    การจัดจำหน่ายทั้งการค้าส่งและค้าปลีก การส่งเสริมการขาย การจัดเก็บค่าลิขสิทธิ์
    และการบริหารลิขสิทธิ์ตู้คาราโอเกะ

-   สามารถขยายธุรกิจไปสู่ธุรกิจบันเทิงประเภทอื่นได้ อาทิ ธุรกิจโทรทัศน์ วิทยุ ภาพยนตร์
    และคอนเสิร์ต เป็นต้น

อย่างไรก็ตาม อุตสาหกรรมเพลงก็ยังคงมีความเสี่ยง ดังนี้

-   การละเมิดลิขสิทธิ์โดยนำผลงานเพลงไปดัดแปลงเลียนแบบ แล้วนำออกจำหน่ายในราคาถูก
    ยังคงมีอยู่ทั่วไปเป็นจำนวนมาก

-   การทำสำเนาเพลงด้วยตนเองโดยใช้อุปกรณ์ทางคอมพิวเตอร์สามารถกระทำได้ง่าย
    ส่งผลกระทบต่อรายได้และการเติบโตของธุรกิจ

-   มีค่าใช้จ่ายในการดำเนินธุรกิจสูง
    โดยเฉพาะอย่างยิ่งการส่งเสริมการขายเพื่อให้สินค้าเป็นที่ยอมรับในตลาด

-   การย้ายสังกัดของศิลปินและทีมงานผลิตที่มีคุณภาพส่งผลกระทบต่อการตลาด

-   พฤติกรรมและความนิยมในการฟังเพลงของผู้บริโภคมีการเปลี่ยนแปลงตลอดเวลา
    ก่อให้เกิดความไม่แน่นอนทางธุรกิจ

สำหรับบริษัทฯ ในฐานะผู้มีประสบการณ์ในการจำหน่ายสินค้าเพื่อความบันเทิงมากว่า 30 ปี
โดยเฉพาะสินค้าประเภทเพลงซึ่งถือเป็นสินค้าชนิดแรกที่บริษัทฯ จัดจำหน่าย
และมีนโยบายในการดำรงความสามารถในการแข่งขันด้วยการจำหน่ายสินค้าเพลงสากลรวมฮิตภายใต้ตราสินค้า
MAXX MUSIC และ HARMONIC อย่างต่อเนื่องเพื่อตอบสนองความต้องการของลูกค้าผ่าน Shop
แมงป่องทุกสาขา

4.2.4 ผลกระทบต่อสิ่งแวดล้อม

- ไม่มี -

4.2.5 งานที่ยังไม่ส่งมอบ

- ไม่มี -